Ikkonkludejna diskussjoni fost il-mexxejja dwar il-ftehim tal-Brexit li n-negozjatur tagħna qabel mal-gvern tar-Renju Unit dwarha aktar kmieni llum. Qabel xejn, nirringrazzja lil Michel Barnier u lit-tim tiegħu għall-ħidma eċċellenti tiegħek. Il-Kunsill Ewropew approva dan il-ftehim u jidher li qrobna ferm lejn il-fażi finali. Għaliex ftehim li ma kienx possibbli lbieraħ sar possibbli llum? L-ewwel nett, il-verżjoni l-ġdida tal-ftehim ġiet ivvalutata b'mod pożittiv mill-Irlanda. Għidt mill-bidu li lill-Irlanda se nappoġġawha dejjem u ma konniex se nisfurzaw ftehim mhux favorevoli għal Dublin. It-tieni nett, il-ftehim ġie vvalutat b'mod pożittiv mill-Kummissjoni Ewropea. Dan jagħtina ċertezza li huwa favorevoli u sikur għaċ-ċittadini tal-Unjoni Ewropea. Il-bidla ewlenija meta mqabbel mal-verżjoni preċedenti tal-ftehim hija l-aċċettazzjoni tal-Prim Ministru Johnson li jkun hemm kontrolli doganali fil-punti tad-dħul fl-Irlanda ta' Fuq. Dan il-kompromess se jippermettilna nevitaw il-kontrolli fil-fruntieri bejn l-Irlanda u l-Irlanda ta' Fuq, u se jiżgura l-integrità tas-Suq Uniku. Ir-realtà hi li llum għandna ftehim, li jippermettilna nevitaw kaos u atmosfera ta' kunflitt bejn l-UE27 u r-Renju Unit. Għalhekk, il-Kunsill Ewropew stieden lill-Kummissjoni, lill-Parlament Ewropew u lill-Kunsill biex jiżguraw li dan il-ftehim ikun jista' jidħol fis-seħħ fl-1 ta' Novembru 2019. Issa qegħdin ilkoll nistennew il-votazzjonijiet fiż-żewġ Parlamenti. Fuq nota aktar personali, illum inħossni mnikket. Għax fil-fond ta' qalbi dejjem inħossni Remainer. U nispera li jekk ħbiebna l-Brittanniċi xi darba jiddeċiedu li jerġgħu lura, biebna se jkun dejjem miftuħ. Ara l-paġna tal-laqgħa